बॉलीवुड ऑस्कर कहे जाने वाले आइफ़ा अवार्ड सात जून से ब्रिटेन की यॉर्कशायर काउंटी में शुरू हो रहे हैं.

इंडियन इंटरनेशनल फ़िल्म एकेडमी समारोह यानी आइफ़ा के लिए फ़िल्मी हस्तियों का मेला लगना शुरु हो गया है.

आइफ़ा समरोह इस बार एक जगह न होकर यॉर्कशायर के पाँच विभिन्न शहरों-ब्रेडफ़र्ड, लीड्स, शेफ़ील्ड, यॉर्क और हल में आयोजित हो रहा है.



आइफ़ा समारोह पिछले सात वर्षों से लगातार दुनिया के अलग-अलग हिस्सों में होता आ रहा है.

पहली बार वर्ष 2000 में ये ब्रिटेन की राजधानी लंदन में आयोजित किया गया था. और अब सात साल बाद आइफ़ा ने एक बार फिर ब्रिटेन का रुख़ किया है.

इस बीच आइफ़ा दक्षिण अफ़्रीका, मलेशिया, सिंगापुर, दुबई की सैर कर चुका है.

आइफ़ा अधिकारी नूरीन खान ने बताया कि अमिताभ बच्चन, ऐश्वर्या राय, सलमान खान, अमिताभ बच्चन, ऋतिक रोशन, सैफ़ अली खान,प्रीती ज़िंटा, रानी  मुखर्जी, इमरान हाशमी और अक्षय कुमार समेत फ़िल्म उद्योग के कई बड़े नाम आइफ़ा में आ रहे हैं.



इस बार आइफ़ा में अभिषेक बच्चन और अक्षय कुमार की परफ़ॉरमेंस देखने को मिलेगी और साथ ही प्रस्तुति देंगी शिल्पा शेट्टी भी जो बिग ब्रदर टीवी शो... अधिकतम 4000 वर्णों के लिए लेख जारी रखें:
जीतने के बाद ब्रिटेन में छाई हुईं हैं.

आइफ़ा के ब्रांड एम्बैसडर और सुपरस्टार अमिताभ बच्चन विदेश में होने वाले आइफ़ा समारोह को लेकर ख़ासे उत्साहित हैं और इसे भारतीय सिनेमा के लिए फ़ायदेमंद मानते हैं.

अमिताभ ने बीबीसी को बताया,'' आइफ़ा बहुत महत्वपूर्ण यंत्र बन गया है. भारतीय सिनेमा से जुड़े लोग तो विदेश में पहुंचते ही हैं, भारत के निवासी भी आते हैं और साथ-साथ स्थानीय लोग भी आकर्षित होते हैं. इस तरह भारतीय सिनेमा का प्रचार होता है. हम उम्मीद करते हैं कि इसी तरह भारतीय सिनेमा विश्व भर में फैले.''

कार्यक्रम

सात तारीख़ को आइफ़ा की शुरुआत होगी लीड़्स में फ़िक्की-आइफ़ा ग्लोबल बिज़नस फ़ोरम से और फिर शाम को कास्लफ़र्ड में इमरान हाशमी की फ़िल्म द ट्रेन का वर्ल्ड प्रीमियर होगा.

आठ जून को लीड्स क्रिकेट के रंग में रंगा रहेगा जब भारतीय सिनेमा से जुड़े लोगों और यॉर्कशायर की टीम के बीच सेलिब्रिटी चैरिटी क्रिकेट मैच होगा.

सिनेमा टीम की कप्तानी करेंगे सैफ़ अली खान. इसमें अभिषेक बच्चन, ऋतिक रोशन, बॉबी देओल जैसे सितारे क्रिकेट मैदान पर जौहर दिखाते नज़र आएँगे. वहीं मैदान पर कपिल देव का करिश्मा एक बार फिर देखने को मिलेगा.



आठ जून को ब्रेडफ़र्ड में आइफ़ा फ़िल्म उत्सव का उदघाटन भी किया जाएगा.

मुख्य आइफ़ा अवार्ड समारोह नौ जून को शेफ़ील्ड में होगा जिसमें सितारों का रेड कार्पेट स्वागत होगा. पुरस्कारों के लिए नामांकन पहले ही हो चुका है.

समारोह पेश करने की ज़िम्मेदारी होगी लारा दत्ता की जिसमें कॉमेडी का पुट भरेंगे बोमन ईरानी.

आइफ़ा में बॉलीवुड के टॉप सितारों के अलावा एमा थॉंपसन और सिएना मिलर जैसे ब्रितानी सितारों के भी आने की उम्मीद है.

आइफ़ा समारोह यॉर्कशायर पर्यटन बोर्ड के सहयोग से हो रहा है.

आइफ़ा की मेज़बानी करने के पीछे पर्यटन बोर्ड के अध्यक्ष ने बताया, '' हम चाहते थे कि बतौर पर्यटन स्थल यॉर्कशायर को दुनिया के सामने लाया जाए, आइफ़ा के ज़रिए हमें ये मौका मिला. हमें लगता है कि यार्कशायर में ऐसे कई लोकेशन हैं जहाँ भारतीय फ़िल्मकार शूटिंग कर सकते हैं.''

चार दिन चलने वाले आइफ़ा कार्यक्रम में अवार्ड समारोह के अलावा भारत और ब्रिटेन के बीच सांस्कृतिक आदान प्रदान के लिए कई तरह के कार्यक्रम भी हो रहे हैं.

आइफ़ा समारोह सात जून से लेकर दस जून तक चलेगा.